Aleksandrs Čaks

Aleksandrs Čaks

Miglā asaro logs…

Dzejoļi

Svečturis

1

Es dzīvoju viens meža stūrī,

Kur savās smaržās zāle slīkst.

Man bija ro˛u koka būrī

Zils pelikāns kā elpa mīksts.

Tur nebij kaislību un mēra.

Tur dziļi alās slēpās posts.

No manām rokām putni dzēra

Un zvēri nāca ēsmu kost.

Rūgts sakņu virums bij mans azaids.

Brūns iedobts akmens - trauks un galds.

Nakts miglā blakus baltai kazai

Miegs bij man nežēlīgi salds.

Man vieglu tērpu lapas sniedza.

Zem pēdām gūlās priežu tāss.

Sev katru smar˛u lejup lieca

Un ieelpoja mana nāss.

Es dzīvoju. Bij prieka pildīts

Kā zelta trauks līdz malām prāts.

Vējš skūpstīja no lūpām smilti

Un sēdās maigs, kur bija vāts.

Tad pāri galvai lēnām brīnums

Man izplauka kā neļķu krūms.

Vairs mute nepazina smīna.

Nekad es nebiju vairs drūms.

Es kļuvu laimīgs viens ar sevi

Kā tikko sadzijusi vāts.

Man mūžu bezgalīgu devis

Bij pirmsākuma lielais prāts.

Tā blāvoju es augsts bez gala

Kā bronzas mirdzā veidots tēls.

Pie kājām rima debesmala

Un sapņot slīka vakars vēls.

Es redzēju, kā gadi aiziet,

Kā mūži viens pēc otra irst,

Kā radība man roku laizīt

Pirmas savas nāves nāk un mirst.

Es redzēju, kā bezgalībā

Nedz zūd, nedz arī iznīkst kas:

Viss sadrūp laiku vēsā zibā,

Lai celtos atkal liels vai mazs.

Kails, apnicīgs bez mēra kļuva

Mans mūža negausīgais laiks.

Kā nolobīta miza žuva

Man liesā sirds un liesais vaigs.

Līdz kādā naktī jutu: Tumsa.

No kokiem lapas krīt un irst.

Kāds ūdens virsu krokās gumza.

Un putniem rīklēs dziesmas mirst.

Man pāri plētās salda šalka,

Kur viss kā noreibumā krīt.

Man zeme kļuva mute valga,

Ko gribas kaisli noskūpstīt.

Es domāju: vai mana nāve

Vai īstā dzīvība ir klāt?

Kāds man aiz pleca teica - Stāvi.

Tā viņa, kas var tevi glābt.-

2

Un tad tu nāci: Zelta dzirkstis,

Nakts, bezdibens un pēkšņs prieks.

Kā sapņi plūda tavi pirksti.

Par sauli tapa katrs nieks.

Aiz tavām pēdām putni cēlās

Un silti strauti pavērās.

No tavas vēsmas kauni šķēlās.

Par smaidu kļuva nāves kāss.

Tu nāci vizmojoša. Telpa,

Kur gāja pāri sārtums tavs,

Kā stirna drebēja, un elpa

Man iedegās kā zeltā kļavs.

Bij augums līdzīgs piena ceļam.

Tērps - zils un dzeltens zvaigžņu bars.

Es noliecos uz viena ceļa

Un drebēju kā saules stars.

Tu nāci arvien tuvāk, tuvāk.

Viss pēkšņi izkalta kā siens.

Laiks, tevi pamanījis, skubā

Man priekšā izlija kā piens.

Es sapratu: viss tas, kas bija,

Nav man pat seska elpas vērts. -

Vai kalnu noturēt var dzija?

Kas ir par nāvi vairāk svērts?

Tu noliecies un teici klusi -

Tā spārns var bezgalībai teikt:

- Pie tevis esmu atnākusi,

Tev tavu nemirstību veikt.

Es tevi nolikšu pār visu:

Tu būsi man mans svečturis,

Kas liesmot sāks ar saules dzisu

Un turēs pāri debesis.

Tā. Tava gaita bija smalka.

Likts zemē solis skaists un mīksts

Kā paša dieva svārku šalka

Un paradīzes rozes dīgsts.

Tu mani satvēri un nesi.

Es ceļā vērtos svečturī.

- Vējš, manu sārto mēli nesit:

Laid viņai melno nakti rīt! -

Mans augums kļuva tīra zelta.

Mans delnu valgais ieliekums,

Kur bija svecēm vieta celta,

Bij reizē sēdeklis un jumts.

Tu lepna atgriezies tai telpā,

Kur lejup sākts bij solis tavs.

Nakts smaržoja. Un visu elpā

Kā uzburts dega zeltā kļavs.

Virs galvām augsti dotā vietā

Man kāju skāva zaļgans zīds.

Kad beidzās deja gana dietā,

Tu gāji tālāk. Es tev līdz.

Salds vīrs tev tagad bij pie sāna.

Es, pacelts rokā, smags un kārs.

Bij mana sārtā elpa plāna

Un augums svecēm tīksmē vārs.

- Viss mans tu - tā tu vīram teici.

Tev lūpas šķēla reibis smaids,

Kur sals bij kopā jaukts ar tveici

Un piemests klāt liels neļķu skaits.

Vīrs palocījās tavā priekšā

Un skāva asi tevi ciet

Kā slaidu ziedu savā riekšā,

Lai atmaņa kā diena riet.

Es nodrebēju baigā naidā

Un nogrūdū no sevis nost

To zīdu, kas bij vilnī slaidā

Man pāri šļākts un grezni posts.

Es jutu: savāds, sarkans karstums

No tālām dzīlēm manī nāk.

Cērt mani kailu liesmu tvarstā

Ar katru mirkli varenāk.

Bij tava guļa rozēm klāta

Un segas smaržām devīgām,

Kad atmirdzēja tava āda,

Es nesajēdzu vairs nekā.

Ir akli tikai suņi kusli

Un savās skaņās skurbis rags:

No vietas tās, kur biju uzlikts,

Es redzēju un kļuvu traks.

Es redzēju: vīrs tevi tvēra

Un, kļuvis liesma, sals un posts,

Līdz pelnam visu tevi dzēra.

Man trūka mutes izkliegt: - Nost!

Par manu mūžību un sāpēm

Ir viņa lemta tikai man.-

Mans kliedziens bija zeltā slāpēts,

Kas tikai dzeļ un vēsi san.

Ko spēj pret likteni un dievu

Kalts dārgakmenī svečturis?

Tas var ar savu aso rievu

Lauzt, šķelt un padzīt asinis.

- Jūs, liesmas, bēdziet. Mirdzēts gana.-

No augstuma, kur biju likts,

Kā iesarkans un zibošs vanags

Es gāzos lejā ciets un pikts.

Es gāzos. Pretim nāca galva.

Es viņā dobji ieurbos.

Tā pajuka kā putnam spalva.

Tāds svečturim ir kliedziens: Nost!

Kāds sievai? Kails, pilns spalgu baiļu,

Lai kalpi īgni kopā skrien

Un baigo līķi vēl pirms gaiļu

Met paklājā un virvēs sien.

Nakts zuda šausmīga un akla,

Bij saule dzeltena kā sviests,

Kad jūrā grima smagais paklājs.

Es līdz tam, niknas rokas sviests.

Puisītis ar zilumu uz vaiga

Kad nāk man kā pārmetums prātā sīks puisīts un

zilums uz vaiga, es visu redzu kā šodien.

Tēvs - milzīgs kā vērsis, vecs nesējs uz kuģiem,

kas pildīti oglēm, liels dzērājs, liels našķis

uz meitām un dūri.

Māte - sieviņa bāla kā porcelānkrūze, ar kuru no rīta

tā steidzās pēc piena. Tai krūtis kā dēlis.

Mati gaiši kā misiņa kloķis, un raksturs

kā māli.

Viņš pagrabā dzīvo, kur trepes sen smaržo pēc

odera “Kaķi un drēgnums”; kur sīpolus cep

tik un kāpostus vāra, kur parādās saule kā

aeroplāns reti un istabās tukšums ar izkārtu veļu.

Kad nāk man kā pārmetums prātā sīks puisīts un zilums

uz vaiga, es visu to redzu kā šodien.

Sava zināšana

Uz bulvāra stūra, kur spīdošie auto stāv rindās

un tramvaji krustojas lēni,

Ap vīrieti lielu un smagu uz trotuāra pulcējās

spriezdami zēni.

Bij pavasars, debesis zilas kā vīrieša acis un

degvīns, kas pudelē bija aiz jostas.

Dūmi, smakas un sirēnu kaucieni plūda kā mākoņi

melni no ostas.

Bij pavasars, sestdienas vakars un nauda, ko

nopirkt sev alu un mīlu un atvieglot

kaislību spelti,

Lai vecumā nabagu mājā uz čīkstošas gultas pie

siļķes un kāpostiem kādreiz nebūtu

jānopūšas, ka jaunība bijusi dota par velti.

Strādnieks un notāra foksterjers

Sestdiena.

Nomales notāra foksterjers

sēdēja logā

kā puķe

un rēja

strādnieku vecu,

kas, saliecies lokā,

pie sētas

cīnījās smagi

ar degvīnu,

izdzerto nomales krogā,

kā dienā

ar ogļmaisiem ostā.

Pārskaitās strādnieks.

- Lops,- teica viņš,

- ko tu rej te kā buržujs?

Skrej labāk

apskatīt durvis,

ka nenozog saimniekam naudu!

Dzi,

šis te riešot,

ka es piedzēries laikam!

Ko? Vai es nedrīkstu dzert?…

Kā tava saimnieka puika

var līksmot un dejot

ar īssvārku skuķiem,

ka vai līgojas grīda

kā sieviešu krūtis?

Prieka man vajag!

Kam lai es krāju tos draņķīgos grašus?

Sievai, kas ielēca Zundā,

dēlam,

kas nošauts un guļ

velns viņu zin kādā purvā?

-Nē-ē-ē,

pievaldi, suns, savu muti,

kā kampšu es akmeni -

-Ei, kas tā bļaustās!-

uzsauca pienācis kārtībnieks.

- E-e-es, kungs, tāpat,

man te cepure nokrita zemē,

es baros ar viņu, -

atteica strādnieks

un, saņēmis beidzamos spēkus,

aizvilkās tālāk.

Agonija

Uz bruģa pret greznāko bāru bij ormanim

kritusi ķēve.

Tā gulēja netīrā sniegā starp nolaistām ilksīm kā

gultā ar dzeltēnām putām uz lūpām, kā būtu

tā dzērusi alu.

To dauzīja ormanis nikni ar kadiķa pātagas kātu,

lai celtos tā drīzāki augšup un aizvestu

kungu uz klubu.

Kungs apkaklē dārgā bij nikns un solījās maksāt

tik pusi.

Bet ķēve - tā gulēja smaga kā sievieta vāja pēc

baudas; tik elpojot cilājās sāni tai slimīgi

spēji un asi kā zivij žaunas bez ūdens.

Tad ormanis ķērās pie astes un cēla aiz tās kā

aiz rokas.

Bars sieviešu lamājās apkārt, un pusaudži zviedza

no prieka, bet vīrieši padomus deva.

Tik ķēve jau izlaida garu, kas sasala nelielā peļķē

uz bruģa pie dziestošām nāsīm.

Un pienācis kārtībnieks teica, lai steidzoties labāk

pēc mašas un ratiem, kur novietot maitu.

Tad, uzbļāvis pilsoņiem izklīst, viņš atgriezās

svinīgs uz stūra.

Uz bruģa pret greznāko bāru bij ormanim kritusi

ķēve.

Rekviems

Viņš gulēja pūlī uz ielas ar pakausī pāršķeltu

galvu.

Tam spīdēja svārki kā vaski un kājās bij zābaku

pāris un bikses, kas kādreiz bij jaunas.

Viņš gulēja pūlī. Bij pūlis tam apkārt kā dzīvs

ērkšķu kronis, ko nesis viņš bij visu mūžu.

Bij acis tam mēmas un tukšas kā izšautas šautenes

stobri un pelēki vaigi kā bruģis, uz kura

viņš gulēja miris.

Par velti to gaidīja saimnieks ar vekseli vecu

kā bēdas tur nomalē tālā un baigā, kur neieiet

trams pat par naudu un reti kad iemaldās

auto kā laime šai nomales dzīvē.

Par velti to gaidīja trepes un istaba ceturtā

stāvā ar gultu tik cietu un liesu kā pats

viņš un viņa ēdiens.

Par velti - viņš gulēja miris. Tam apkārt tik cieši

bij pūlis ka trūkums ap viņa dzīvi

un nāvi.

Ko gribēja viņš ar to sacīt?

Bij karsta un svelmaina diena.

Viens kroplis, viens invalīds skrandains, bij pakritis

tieši uz trepēm, kur dzīvoja bagāti ļaudis.

Vai tas tikai pagurums bija? Nē, ātra un noteikta

nāve: tam seja bij balta kā ekrāns un elpa

sen kavējās plaušās.

Viņš gulēja smagi uz pleciem. Pie nabas, kur izbeidzas

bikses, bij redzama neķītri vāja un zilgani

iebrūna miesa. Tam mute bij vaļā pret

zilgmi ka aka, kā izdzisis krāters, kas bij

līdz šim mūžīgi vēmis tik lāstus un ilgas

pēc laimes.

Uz krūtīm tam gulēja rokas kā aizgrieztas, ļeganas

virves un netīrās, smirdošās plaukstās kā komiji

skraidīja mušas. Vai santīmus tiecās vēl atrast,

ko guvis tas būtu pirms nāves?

Bars cilvēku stāvēja apkārt un neziņā grozīja

galvas. Viens minēja - glābšanas auto. - Fui, -

runāja sievas, - tas jāved uz pilsētas morgu, lai

uzsķērž. Te droši kas briesmīgi lipīgs.

- Ko muldat, - kāds ierūcās īgni, - tas trūkums

un lipīgs mums visiem. - Tad piegājis

noliecās ātri pār miroņa vīstošo seju.

- Es zinu šo vīru, - viņš teica. - Tas kādreiz pret

Bermontu kāvies. Bet tagad kopš ilgāka laika

bij mūsu naktspatversmes viesis. Es esmu šīs

iestādes sētnieks. -

Un, pašķīris pūli kā krūmus, viņš aizgāja palīgus meklēt,

ko mirušo aizvest uz morgu. Bars zēnu

tam gāja pa pēdām un vēroja viņu ar cieņu,

kā sēd viņam cepure galvā, cik lielus tas ejot

sper soļus.

Bet līķis? -Tas gulēja tālāk. Tik vājās, tik kroplīgās

kājas, kas noņemtas bij tam līdz celiem,

ar ādaiņiem uzbāžņiem galos, tas pacēlis

bija uz augšu pret pūli un bagātiem logiem kā

draudošus lielgabalstobrus. Ko gribēja viņš

ar to sacīt?

Asfalta vārīšana un klāšana

Katlā ar riteņiem diviem gar sāniem kā ausīm,

katlā ar ilksi vienu un garu kā pērtiķim aste,

rūsganā katlā vārījās asfalts.

Melns kā sodrēji, melns kā tuša, ka zābaku smēre

un spīdošs kā limuzīns saulē vārījās asfalts,

ļogoties katlā ka nēģeru dejā, liesmojot,

sprēgājot, pretim kā durkļi.

Vārījās asfalts, un kodīga, dzēlīga smaka graizīja

nāsis ar nažiem, sūrstēja rīklē kā hinīns.

Dūmi sirmi, dūmi melni un biezi kā sēru plīvuris

kāpa gar liepām, kas turēja lapas kā plaukstas

pret sauli un putekļu bariem, sēja elpu ar

striķiem, apvija dāmas bez kauna un sāta

un nokoda Parīzes smaržas kā peles.

Vīrs liels kā podiņu krāsns, brūns, kā pārklāts ar

firnisu, stāvēja blakus ar smeļamo kausu, lielu

kā bizona galva, un lēja kūpošo asfaltu, lēja

platos, lēzenos spaiņos no katla, katla, kur vārījās

asfalts - asfalts.

Trīs vīri, dzidri un ritmiski klaudzot uz bruģa

ar koka tupelēm, nesa to tālāk un lēja uz

trotuāra nesegto vietu.

Astoņi, rindā, uz celiem, ar mugurām veroties zilgmē,

klāja to rūpīgi līmenī vienā kā kaņepes

saspiestas, melnas un taukas uz sviestmaizes,

klāja to, pārkaisot viegli ar smiltīm dzeltēnām

kā persu safrāns, klāja, lai atdotu rīt to jau

sieviešu burvīgām kājām, ģēnija gaitai un neģēļa

lišķīgiem soļiem.

***

Vakarā,

vējainā oktobra vakarā,

kad kāds piedzēries vīrs

stāvēja tumsā zem liepām

un nolaida renstelē

izdzerto alu.

Tanī vakarā

auto

steidzās tam garām,

nogrie˛ot ugunis.

Vientuļas jaunavas,

redzot to,

ierāva apkaklēs galvu.

Krītošās lapas

traucās pa ielām,

čaukstot kā zīdi.

Augstu paceltās

vientuļās lampas

gājēji

sajauca bieži ar zvaigznēm.

Kādā sapulcē

ieslavēts profesors

turēja runu par mūžību.

Operā

pabeidza “Bohēmas”

ceturto cēlienu.

Mērija Džonson un Dita Parlo

skūpstījās cēli uz ekrāniem.

Labākā bārā

iesāka tango

seši simti smaršotu pāru.

Kāda sieviete

Dzirnavu ielā

nolaida cenu par sevi

uz 30%.

Nomales krogā

kādam ar pudeli

pārsita galvu.

Kaimiņa ielā,

tērauda lietuvē,

strādniekam

norāva roku.

Un ziņoja radio:

atrasts, atrasts

radikāls līdzeklis

pret - grūtniecību.

Jeņķi Ņujorkas štatā

vairs neatzīst laulību

un

Meksikā sešdesmit ceturtais dumpis.

Vakarā,

oktobra vakarā,

kad kāds piedzēries vīrs

stāvēja tumsā

zem liepām

un nolaida renstelē

izdzerto alu.

Šovakar

Šovakar gribas man sapņot

par visu, kas augstāks par torņiem.

Skvērā uz sola -

uz sola, kur garām rūc tramvajs,

vai nejūti smaršas no pļavām

brīnišķi vāras un maigas kā lietus?

Droši tur bērzi

debesīs zilās

stāv balti kā naktsreklos.

Jasmiņi smaržo.

Govis nopūšas kūtīs.

Šķūnīšos,mazos kā alga,

varētu iegrimt tur sienā,

skūpstošā sienā.

Šovakar gribas man sapņot,

tik sapņot

un aizmirst, ka vajaga naudas,

ka pazoles cauras

un rīt

jāatrod darbs.

Slikti

Slikti -

es, latviešu dzejnieks,-

par ko lai es dziedu?

Sirds mana

sausa un plāna

kā izkopta āda

atzveltnes krēslam.

Būtu es nēģeru dzejnieks,

dziedātu dziesmas

par lūpām,

kas tumšas un siltas

kā jūlija naktis

bez zvaigznēm un vēja,

dziedātu dziesmas

par jaunavu miesu -

brūno un stingro kā zemi,

dziedātu dziesmas

par brīvīdu tālo,

kā mākoņi gaisos -

būtu es nēģeru dzejnieks.

Bet tagad?

Tagad mums:

brīvība slikta,

jaunavas liesas,

kas lūpiņas krāso kā drēbi,

radiotorņi,

gumijas zoles,

ar kurām mēs ejam

klusi kā kaķi,

izjūtam klusi,

domājam klusi,

un nomirstam klusi.

Sievas

Tā kā rokā vēstule bez markas,

Stundām sēdu stacijā jau es

Tur, kur sievas, milzīgas kā barkas,

Savus kurvjus smaidot garām nes.

Reiz pēc trausliem nadziņiem ar laku,

Meitenēm, nosūkājis džess,

Jūtu atkal sevī prieku traku,

Redzot tādas īstas sievietes.

Nez uz kādu nolādētu miestu,

Kur pat velns no garlaicības spļauj,

Viņas brauks, lai rītu jau ar sviestu

Atpakaļ tās vilciens Rīgā rauj.

Viņu kājas,ziloniskās kājas,

Kur tās uzkāpj, smagi virsū min:

Akmeņi zem viņām elpot stājas,

Koka trepes tik vairs čīkstēt zin.

ˇel, ka Vernharns lielais savu sirdi

Uzvilkt neprata līdz brīdim šim.

Kā viņš atkal pamielotu dzirdi

Pie šīm kājām, kuras ejot dim!

Un cik smagi sievu lielās gūžas

Līgojas un reibina kā rums

Tur, kur durvīs ļaudis drusku grūžas,

Kur uz trepēm pakāpiens kāds glums.

Viņu balsis skan kā trakas taures,

Kuras dzirdot ģībtu dzejnieks Tīks.

Tās pat vecim kaisli sirdī aurēs,

Lai tas vēlreiz dzīvē mīlas tvīkst.

Reiz pēc trausliem nadziņiem ar laku,

Meitenēm, ko nosūkājis džess,

Jūtu atkal sevī prieku traku,

Redzot tādas īstas sievietes.

Tramvajā

Tramvajā

svārciņus augšpus ceļiem

ar acīm es pacēlu

augstāk.

Bet viņa

sēdēja pretim

tik auksta

kā tramvaja misiņa margas

divdesmit trīs grādu salā.

Jaunkundze,

ai, kaut jūs zinātu,

ka mana sirds

pukst

gluži tik ātri

kā jūsu pirkstiņi

uz Royal’a rakstāmās mašīnas,

pārrakstot ministra pavēli.

Bet viņa

sēdēja pretim

tik auksta

kā tramvaja misiņa margas

divdesmit trīs grādu salā.

Kāda tai daļa gar subjektu

žokeja cepurē un nodrāztos zābakos.

Viņa brauca uz viesībām,

kur tā saldi sūks liķieri,

dejos čarlstonu

un ap četriem no rīta

tumsā atdosies

lepni frakotam jauneklim.

Atzīšanās

Miglā asaro logs. Ko tur liegties, nav vērts:

Tikai tevi es mīlējis esmu.

Kādā dīvainā sulā savas lūpas tu mērc,

Ka tās kvēl ar tik sarkanu dvesmu?

Tur, kur bulvāri kūp, tevi satiku reiz

Un vairs nezinu miera ne mirkli.

Uz tā stūra, kur lūdz naudu ubags sev greizs,

Mani samīs drīz ilgas kā zirgi.

Vai tā diena vai nakts, ielās klīstu viens pats,

Rauju lapas no kokiem un ceru,

Ka uz kādas no tām būs tavs skūpsts vai tavs mats,

Bet - tās tukšas es notekās beru.

Tad es veros tāpat visos logos, varbūt

Tavas acis tur redzēšu spīdam,

Bet man cerību putni tikai smadzenēs zūd,

Jūtu mirkļus tik mūžībā krītam.

Kur tu esi, mans draugs?… Vai tai blāzmā, kas kūst

Man no vientuļā mākoņa sejā?…

Jeb no tevis man tik kā šīs ilgas, kas lūst

Manā asā un satrauktā dzejā?

Miglā asaro logs. Ko tur liegties, nav vērts:

Tikai tevi es mīlējis esmu.

Laikam asinīs manās savas lūpas tu mērc,

Ka tās deg ar tik sarkanu dvesmu?…

Elēģija

Varbūt tad reiz sirds man mierā paliks,

Ielu troksnis ausīs lēni rims,

Kad uz mūžu manas rokas saliks

Un zem plakstiem tumsa acīs grims.

Renstelēs tāpat vēl ūdens tecēs,

Būs zem kājām asfalts, ciets un glums,

Tik man gaisma izdegs zārka svecēs,

Lieks būs kļuvis vēsais saldējums.

Liepas plaukst tāpat vēl visās ielās,

Auto sauks, un zvanot tramvajs ies,

Tik no dzīves, brīnišķās un lielās,

Būšu es uz mūžu atšķīries…

Un nekad, nekad vairs, klusi smaidot,

Nenākšu pie viņas atpakaļ,

Kad no bruģiem, jaunu sauli gaidot,

Visās ielās sniega kārtu kaļ.

Zvaigžņu pilnā, vienaldzīgā telpā

Līdzi gaisam klejošu es viens,

Tur, kur izzūd visas sāpes elpā,

Tur, kur nezin vairs, kā smaršo siens.

Aicinājums

Nesēdi vakarā,

draugs mans,

uz trepēm

un neveries zvaigznēs:

viņas

līdzīgas dzejniekiem,

kuri spīd tik pēc nāves.

Lūko,

pagraba dzīvoklī

sētnieki iededzina sveces

un sēstas pie galda,

zvanot kā tramvajs

ar karotēm

telēķos lētos.

Mikla

un plāna kā papīrs

uz trotuāriem

nosēstas gurusi migla.

Mēness

dzeltēns kā sviests.

Žēl,

ka nav līdz

na˛a un maizes,

bet

kas pēc tā aizies?

Sapņu dzeltēna sviestmaize

derētu tagad

man

labi.

Abi

tad sēdētu klusi mēs kopā.

Kā uz skrejošiem mākoņiem

dusētu galva man

uz taviem ceļiem.

Un tavus pirkstus

uz kvēlošās galvas

es justu

kā vēsas lietus lāses.

Skaties -

migla līdz mēnēsim

plāna

kā mušas spārns.

Kokiem bailes no tumsas,

viņi pārklāti sviedriem

aukstiem

kā misiņa rokturis salā…

Nesēdi,

draugs mans,

uz trepēm!

Istabā

iekuršu kamīnu

trīspadsmit pagalēm.

Noņemšu spilvenus abus

no gultas

un pārklāšu viņus

uz grīdas

ar segu,

ko atvedis esmu

no kirgīzu teltīm.

Velti

nakts gribēs iekāpt pa logu.

Aizvilkšu aizkarus priekšā,

mīkstus un biezus

kā matus.

Noaušu veikli

tev kājas

un atdošu pagultei

kurpes.

Sēdēsim abi

pie uguns

tik tuvu,

līdz drēbes

no kvēles sāks kūpēt

kā saskrieti zirgi.

Uz tavām lūpām

būs nolaidies

klusuma putns.

Manās acīs

tu

sēdēsi visa

kā klēpī.

Un

es tev runāšu stāstu

par zēnu,

kas staigāja apkārt pa sētām

un rādīja jokus.

Kāda dzīve

Uz Ģertrūdes ielas,

pie Miškinska mēbeļu fabrikas,

ejot pilns sāpju,

es panācu

pusmūža vīrieti -

kādu zemāku ierēdni

vai kāda veikala komiju,

jo bija jau septiņiem pāri

un saule zeltīja palodas.

Sejs

nopietns bij tam

līdz drūmumam,

kā kasierim miljonus noskaitot,

kā griezienu ķirurgam iesākot.

Un gāja viņš

lēnām,

kā noguris,

ar siļķēm un mārciņu cukura,

jo nāca jau ceturtā nedēļa,

kopš sieva bij viņam mirusi:

sieva -

mīļā kā saule,

ar matiem

kā kļavu rudeņa lapas

gaišdzeltēniem,

kopš bij viņam dzīvoklis

neuzposts,

tukšs,

ar durvīm vaļā uz virtuvi,

jo nāca jau ceturtā nedēļa,

kopš gāja viņš

lēnām,

kā noguris,

un nesa,

ar roku atbalstot,

uz labā pleca vēl puisīti,

nesa

kā Kristus Nācarietis

krustu

uz Golgātu.

***

Nu jūs man mīlīgi vaicājiet,

kamdēļ tik skarbs es

un kamdēļ tik briesmīgi lādos -

kā izsviests no kroga!

Tad, kad es aizskarts līdz galam -

vai lai es laipnis un vienaldzīgs esmu

tā kā no svārka kad nejauši norauta poga?

Kur tad jūs bijāt, kad sirdi man izsita

ārā no krūtīm,

izsita ārā kā glāzi no rokām, kā

acis no pieres…

sirdi - jā,

kur tad jūs bijāt?

Trīs grāmatas

Izdevu grāmatu skaistu

par mūžību, mākslu un dvēseli, izdevu, bet visi veikali asi kā viens atteicās

no manas grāmatas.

Bet vai es noskumu?

Nē!

Izdevu otru es

grāmatu -

grāmatu kvēlu

par brālību

palīdzību

cilvēces nākotni

un viņas kultūras cēlumu.

Tomēr velti

es meklēju viņu

veikala logos

starp romāniem brīnišķos sējumos,

modernām tintnīcām

un kinoskaistulēm liesām,

velti.

Un, kad es,

iegājis veikalā,

prasīju grāmatu,

savu grāmatu kvēlo,

jaunava smaršaina

kā pirmšķirīgs cigārs

ar maigu madonnas sejiņu

smaidīja:

- Kungs, te nav patversme

vai kustoņu glābšanas biedrība. -

Un tad

šinī miglainā rudeņa vakarā,

kad zem liepām uz bulvāriem

ziedu vietā

smaršoja tikai vairs

ielu meitenes

un auto drāzās no tumsas

ar divām kaistošām saulēm sev priekšā,

es,

mājās atgriezies,

norāvu zābakus, izsviezdams viņus pa logu,

pārdevu saimniecei mēteli

par savu istabu,

sēdos

un -

rakstīju darbu:

“Praktiskie padomi

valsts kases apzadzējiem,

vekseļu viltotājiem,

slepkavām,

nelaulātiem,

rakstniekiem iesācējiem,

caurkritušiem abitūrijā,

auto šoferiem un

deju nepratējiem.”

Divdesmit grāmatu magnāti

kāvās ap viņu

kā ap valsts pabalstu.

Un, kad šī grāmata iznāca,

tūkstošiem

mirdzošu

gaismas reklāmu

raidīja tautā

manas grāmatas vārdu.

Blakus

slavenām Dunlopa riepām,

Hlorodontpastai

un Hubigan brīnišķiem pūderiem

no visiem stūriem,

stabiem un vitrīnām

rēgojās pretim

jums mana seja,

šaura un liesa

pēc bezmiega naktīm

un pusdienām, ēstām tik sapņos.

Firmas

pieņemtie aģenti - kliedzēji

sauca:

- Lai dzīvo! -

Klaidoņi, skolnieki prātoja,

skatoties ģīmetnē svešā:

- Vai tas kāds jogs,

jauna badošanās ilguma rekordists,

varbūt bokseris japānis,

nākošais Dempseja pretinieks,

vai arī nenoķerts slepkava? -

Jaunkundzes dvesa:

- Ak, mūsu dvēseļu glābējs! -

Bet

viena moderna

tabakas fabrika

izlaida

no visu sliktākās tabakas

ar manu vārdu

savus labākos cigārus.

Nabadzības skaistums

Tu esi ballē,

Kur dāmas ar garām šlepēm,

Bet es,

Es te ārā uz trepēm.

Man salst

Un savādas iedomas rādās:

Es savās smadzenēs nositu divpadsmit suņus

Un ietinos viņu ādās.

Ielu klāj sniegs,

Vēss, čaugans biezpiens.

Es lieku galvu pie zirga purna,

Lai justu, kā smaršo siens.

Mīļā,

Tavas lūpas līksmē drusku rožaini mitras,

Bet es te uz ielas klusu un slepu

Sevi uzjautrinu ar klepu,

Un manas plaušas tev spēlē uz citras.

Mīļā,

Tev tur drīz kļūs par karstu.

Saki,

Vai sniega pārslas lai es tev tvarstu,

Kas apkārt te virmo,

Un tās tev nododu ar sulaini pirmo?

Bet tu smaidi,

Jo par mani nav ne jausmas,

Tu smaidi

Un lūdzi ko aukstu.

Un tad es redzu - šausmas -

Nāc laukā,

Es saku - nāc laukā.

Savu plaukstu

Es tev ar persiešu tepiķi klāšu

Un pats tur uz galvas stāšu,

Es tev zilganus tauriņus krāšu

Un sev uz ceļa

Mācītu ziloni dancināšu,

Tikai laukā,

Nāc laukā,

Jo es redzu:

Tev viens jauneklis pieiet,

Un noliecas pār tavu plecu:

- Ko darīsit nākošo vasaru? -

Kamdēļ es neesmu Kains?

Bet te sulainis

Ienāk ar saldējumu,

Kā lielu, dzeltēnu ihtiozaura asaru

Rožainā kristāla traukā.

Sirds,

Par ko es skumu?

Sapņi - mazas sudraba karotes,

Ar ko var paēst bez naudas.

Un es,

Es bez jaudas:

Caur stiklu, caur mūriem un telpu,

Kopā ar tevi

ēdu šo saldējumu.

Mīļā,

Vai tu jūti uz sava irbuļa manu elpu

Klūpam?

Tvaikoņi līgojas okeānos,

Bet es reibstu no viņu šūpām

Zvaigzne atspiežas ar savu staru man sānos -

Un pati kaut kur tālu, tālu.

Bet kas būs ar to jaunekli bālo?

Kas tur var būt kādam daļas

Gar simts kilo gaļas?

Mana mīļā, mana svētā un kairā

Par katru zvirgzdu un visu pasauli vairāk

Mīl savu saldējumu.

Sirds,

Par ko gan es skumu?

Balāde par ābolu smaržu

Benzīns.

Sētu un laikrakstu aroms.

Viss bulvāru garums

Dubļos tumšos kā melleņu vīns.

Splīns.

Debesis baltas kā marlis.

Es eju un skūpstu ar pazolēm ielu.

Vajag mēteli pārlikt,

Ja negribu pārejot nošķaidīt lielus.

Bet tad pēkšņi, kur uz stūra

Kādreiz rati stāv ar maizi,

Kur nāk aukstums vēss no mūra,

Un kur saule nokāpj laizīt

Brūno noteku un bruģi,

Kukaiņus un lapu pērnu,

Pēkšņi satieku es skuķi -

Mīļu, mazu, laipnu bērnu.

Viņai neliels groziņš rokās.

(Mākoņi virs namiem lokās.)

Un šai mazā, raibā grozā

Valgi, sarkani un rozā

Āboli guļ rindu rindā,

Guļ un tvīkst un smaržo vāri.

Ielu dubļos, tramu šķindā

Ko es netveru tos kāri,

Ko es kļuvis rāms un tūļīgs?

Vai man galvā prātu vietā

Sabāzti trīs salmu kūļi,

Jeb es, iemests trakā sietā,

Tieku mētāts, stumts un tramdīts,

Kā viens vecs un salauzts tramvajs?

Kamdēļ neņemu es plaukstās

Augļus apaļos un aukstos,

Augļus dzeltenos un sārtos

Un turpat kaut kādos vārtos,

Pagrabā vai sliktās trepēs

Neeju tos noēst slepen?

Kamdēļ? -

Smar˛a,

Dīvainā, valganā ābolu smarža

To neļauj man darīt.

Varbūt es nomiršu rīt jau vai parīt,

Un manas drēbes paliks par barību kodēm

Varbūt jau šodien:

Tepat uz ielas,

Uz trotuāra,

Kur vitrīnas lielas

Un kur samīta elpa guļ vāra,

Nomiršu klusi

Ar sirdi uz Daugavas pusi…

Bet tagad,

Tagad man liekas:

Mani dzeļ odzes,

Vai visas pasaules jūras man sakāpušas galvā un ļodzās,

Jeb es sūcu kādu iemidzinošu, skurbu misu:

Ābolu smarža

Valda pār pasauli visu.

Un kas man vairs riebīgās, siltās vērsmas un smakas,

Ko izvaiko durvis un akas,

Patrepju rīkles,

Asfaltu dubļainā mīkla

Un skursteņu nāsis?

Kas?

Pakārts savu savu iedomu kāsī,

Vēl miklu

Es nolasu rasu no laternu stikla

Un uzveru to savā pirkstā,

Lai rādītu citiem, kā dzirkst tā.

Sirdi,

Es pāršķeļu krūtis ar delnu,

Un izņemu laukā kā putnu.

Smiltis,

Smiltis es paņemu rokās,

Uzpūšu elpu

Un pieberu pienam kā sutnes.

Smar˛a.

Es redzu visu lietu gaitu un dzisu,

Ābolu smarža

Valda pār pasauli visu.

Smar˛a,

Dīvaina ābolu smarža,

Tu,

Kas sniedz maniem sapņiem, ko atsēsties, krēslu,

Ļaujies, ļaujies,

Lai tevi ņemu es saujās

Valgu un mīkstu kā rudens krēslu.

Un, kad es iešu pie savas mīļās viesos,

Pie miesas

Es tevi varēšu aiz pletkrekla aizlikt,

Lai viņa vairotu kvēli un kaisli.

Mīļās mute cirtīsies manī kā ābolā saldā

Un sūks;

Bet manas lūpas tad sirdi lūgs

Nomirt šai lielākā maldā.

Smar˛a,

Ābolu smarža

Valda pār pasauli visu,

Un es kļūstu kā telpa, kā telpa un visums.

Smar˛a.

Vai tā bij laime?

Abi

Uz dīvāna cieta un zaļa kā kaska.

Un labi.

Tumsa smaržoja vāri pēc vaska.

Plauktos

Grāmatās runājās burti,

Un putekļi,

Putekļi slīka uz pasauli smagi un gurdi.

Meitenes sirdi

Es dzirdēju pukstam uz saviem pirkstiem,

No viņas lūpām

Asinis kāpa uz mani kā smaržas.

Laime?

Vai tas bij klusums

Vai viņas acis brūnās,

Vai skūpsti, kas dusēja lūpās kā šūnās.

Laime?

Mākoņi slīdēja pāri tik zemu,

Ka valgumu paņēma līdzi no acīm

Un satvēra elpu kā putnu.

Laime?

Bet kamdēļ es nespēju aizmirsties,

Aiziet projām no visa,

No telpas,

No istabas, kurā mēs bijām,

Paklājiem.

Kamdēļ vēl pasauli jūtu es smadzenēs dziļi kā nazi?

Laikam tamdēļ, ka vārgs vēl es biju

Un nespēju to, ko es gribu.

Un tad es sapratu labi:

Viss,

Viss, ko es tveru,

Tikai nieki.

Un laime?

Mirkli logā ieniris putna spārns,

Reibums,

Sniegs.

Un tad es sapratu labi.

Pagalmā vējš

Spēlēja sēri uz mēness dzeltenās dombras,

Peļķēs gulēja laternu zeltainās astras,

Un kaut kur tālumā

Drūmi

Auga jau skumjas kā Monblans.

Gredzens

Un tad ienāci tu

Līganā gaitā kā staigule,

Kuras klēpī var iegrimt kā nāvē.

Ienāci tu.

Uz liepu lapām spīdēja uzpūsta pasaules elpa.

Kaut kur zem zemes

Pagrabos

Pīkstot svaidījās peles,

Un viņu spalvā

Mirdzēja skaidas kā zelts.

Iznāci tu un man teici:

- Šovakar būšu. -

Un gaisos silti kā asinis joņoja putni.

Pāri pilsētai, namiem un tvaikoņiem

Es

Elpoju jūru,

Un man uz lūpām

Uzgula svīdums no mākoņu malām,

Bet zobos čirkstēja smiltis,

Ko pār lūpām bij atpūtis vējš.

“Šovakar būšu” -

Šie vārdi

Man iegāja sirdī līdz galam,

Un es trīsēju līdzīgi rasai.

Vakars.

Aizklāju logus.

Visus.

Glābdams sirdi no tevis,

To paslēpu plauktā

Starp grāmatām sirmām,

Atmiņām, izdzertām glāzēm.

Trīs garas sveces

- Sarkanu, zilu un melnu -

Es iededzu reizē.

Pārklāju guļu ar dzeltenu, porainu segu,

Sviedrus, vaidus un kvēli

Kas ievelk kā sūklis;

Bet blakus

Noliku soļu,

Uz kura var uzviest tavas plīvošās drēbes

Un pārklāt ar smagu kapara trauku.

Un tad ienāci tu

Asa un pēkšņa kā caurvējš,

Kā smarša, kas aptumšo visu.

Ienāci tu.

No tava kvēluma

Sega, kas gulēja kaila uz grīdas,

Sarāvās gredzenā pēkšņā kā tāss.

Liesmas norāvās bailēs no svecēm

Un iebēga tumsā.

Ienāci tu.

Un, klusi smaidot,

Paņēmi

Manu sirdi no plaukta,

Uzpūtu elpu

Un tad uzvilki to sev kā gredzenu pirkstā.

Pirkstā.

Daba

Un vienā vasarā,

Kad man par daudz kļuva savāda sirds,

Es aizgāju laukos.

Veselām dienām

Klīdu mežos pļavās,

Dzēru peļķes,

Ēdu mellenes,

Un manas pēdas kļuva biezas kā ozolu miza.

Un reiz,

Kad es, iegulies zālē,

Vēroju zilgmē, kā vēji auž mākoni mazu,

Mani satika vīrs,

Vecs,

Ar lāpstu pār pleciem.

Izdzirdis manu savādo sirdi,

Teica:

- Dēls, nāc man līdz,

Iesim strādāt.-

Un viņa vārdi nopūta pienenēm pūkas.

Un tā

Es visu to vasaras galu

Strādāju dziļi mežā,

Rokot ūdeņiem gultas.

Un tagad?

Tagad

Atkal es stāvu pilsētā bulvāra vidū

Un smaidu,

Jo nekas mani neuztrauc.

Man var staigule pieteikties līdzi,

Žīds,

Mani pagrūst var gājējs, pašpuika, džentlmens,

Mani var aptraipīt tramvaji, auto -

Vienalga.

Visu vasaru es esmu gulējis sūnās,

Glāstījis saknes,

Stāstījis pasakas sēnēm

Un lasījis rasu no lapām.

Visu vasaru mēness audis zeltu man acīs,

Un mūžība

Gulējusi man kā lapa uz pieres.

Vēl tagad

Pirksti man smaržo pēc medus,

Sirdī kā ābolā sēklas guļ miers,

Bet smadzenēs šūpojas

Ezeru mirdzošās miglas un dienvidu dvingas.

Brīnums

Zeme,

Zaļā, apaļā zeme,

Kad tevi noglāstīt vēlos,

Tad es nopērku gumijas bumbu

Veikalā mazā,

Kur kasiere smaida par naudu.

Un tad es izeju ielās

Ar gumijas bumbu virs galvas

Smaidošs,

Laimīgs.

Ormaņu zirgi izplestām acīm

Noskatās manī.

Suņi

Bariem skrien līdzi;

Bet mākoņi valgie

Ar elkoņiem atspiežas baznīcas torņos

Un vēro.

Bet es

Eju ar gumijas bumbu virs galvas

Smaidošs,

Laimīgs.

Saule spīd acīs,

Bet es redzu tikai - zemi;

Vēji pūš lūpās,

Bet es jūtu tikai - zemi.

Kurp es kāpju,

Vienalga,

Kalns, koki, ˛ogs,

Ormaņu kulba vai kiosks:

Es nesu zemi uz rokām un diezgan

Cilvēki nīcīgi nosmīn,

Bet bērni kliedz skaļi:

- Lūk, Čaks iet

Un zemi nes rokās! -

Un es eju.

Ar gumijas bumbu virs galvas;

Skūpstu to,

Un man liekas:

Tās pasaules maigākās lūpas;

Glāstu to,

Un man liekas:

Sievietes krūtis es skaru.

Zeme!

Un tad es nostājos ielā uz stūra,

Kur kādreiz bijusi telefonbūda, -

Un kliedzu:

-Ļaudis,

Kaķi, suņi un zvirbuļi,

Jūs, kas akmeņos mītat,

Nāciet:

Man zeme guļ rokās,

Nāciet skūpstīt to,

Nāciet ieelpot to,

Zemi,

Zaļo, apaļo zemi.

Ļaudis -

Un es redzu,

Kā rindās nāk

Kaķi, suņi, simtkāji, tārpi,

Zvirbuļi atlaižas baros,

Sēstas uz bumbas,

Bet ļaudis

Iet nīcīgi garām

Un nosmīn:

- Traks,

Viņam maiguma trūkst. -

Bet es stāvu uz stūra

Ar gumijas bumbu virs galvas.

Saule beidz spīdēt,

Bet es stāvu,

Lietus sāk līt,

Ilgi, ilgi,

Bet es stāvu

Un, kad tas beidz,

Es vēl esmu uz stūra

Ar spīdošu bumbu virs galvas.

Esmu

Tīrs, mirdzošs, valgs,

It kā viss rūgtums ar lietu

Būtu notekās zudis,

Esmu

Viens,

Brīnumam ticot.

Es alkstu citu veidu

Arvienu vairāk un vairāk

Man negribas cilvēkam būt.

Vārgums.

Par rožainu stārku

Kairā

Es vēlētos kļūt.

Kaut vai par mazu māju,

Kur dzīvo ģimenes trīs;

Vai krēsla kāju,

Kas salūzīs drīz.

Arvienu vairāk un vairāk

Man netīk par cilvēku būt.

Viss kaislību kairums

Manī pamazām zūd.

Kaut es kļūtu par kaktu

Pilns zirnekļu tīklu.

Vai vienkāršu mīklu

Un oran˛a kaktusu.

Kaut vai par plāceni

Un savas istabas grīdu:

Tad man nebūtu jāceļas

Katru rītu.

Saule manī sēstos.

Suns piegrūstu purnu.

Es cilvēkiem pazoles plēstu.

Bet kur nu!

Velti es savas smadzenes žņaudzu un burnu.

Es esmu tikai cilvēks

Sīks, mazs.

Un kas ir mans spēks?

Nekas.

Par sevi desmitreiz augstāk

Var sienāzis lekt.

Velti es saucu sev zvaigzni plaukstā:

Man ļauts tikai degt.

Ak, kaut es varētu pārdurt rietus,

Lai viņu vīns manī plūst.

Tad savu sirdi kā ziedu

Celtu vējā, lai lūst.

Un visā telpā tās smarša vāra

Lai tvan,

Sakot, cik sirds bija kāra

Man.

Fransuā Vijons

Stāsts par mīlu un draudzību

Draugs Fransuā! Nakts šoreiz brīnumsilta,

Un pusnskts stunda augstu tornī dim.

Aiz pilsētas uz upes pirmā tilta

Es tevi gaidīšu līdz naktī trim.

Nāc, paņem līdz sev zobenu un kausu:

Es gribu, draugs, ar tevi parunāt. -

Vējš. Tad es dzirdu, kāds man saka: - Klausu.

Es būšu klāt.

Sit dobji trīs. Trīs tumši brūnas dūjas

Man pāri galvai zilā dzelmē spurdz.

Pie tilta margas, atspiedies uz nūjas,

Es stāvu. Ūdens upē klusi urdz.

Un tikko prom ir dūju rēnā gaisma,

Man pašā priekšā iznirst veikls stāvs.

Virs viņa vējš kā vidū pārcirsts aizsmok.

Pie jostas kauss. Mirdz tumsā zobens blāvs.

Kā ogle tērpies viss līdz kaklam melnā,

Ass stars, kas pazib, iedegas un zūd.

Dreb dvēseles kā spāri viņam delnā

Un gaida saldu augumu sev gūt.

Viņš lunkans, kārs kā kaķa aste dusmās.

Kā liesma traks. Kā zvaigzne tuvs un tāls.

Zib mēles galā viņam nikna usna,

Šķēps, medus kauss un kaisla sāls.

Skurbs viņa vārds kā naktī lakstīgala.

Šalc viņa smieklos zibins, strauts un vējš.

Viņš, būdams viens bez sākuma un gala,

Kā nāve reizē garlaicīgs un spējš.

Vai izdzimums vai saulei atšķelts gabals?

Šņāc viņa asinis kā mūža mežs.

Viņš dieva prātu sevī nes un glabā

Un elles svelmi zemei virsū dveš.

Viņš skaļi smej, kad skata mani bālu.

Pēc zobena ass roku sānā sviež.

Sev uzdur mēnesi kā sārtu kāli.

To delnā met un divās daļās griež.

- Še, ņem un ēd. Šo gabalu tev dodu

Kā asinszīmi mūsu draudzībai.

Kas darāms man? Vai nākas kādu nodurt,

Vai dziesmu salikt tavai daiļavai? -

Viņš atkal smej. Ēd savu saldo šķēli.

Auss tikai gaida to, ko teikšu es.

Ar zelta nazi šķēlis dievs man mēli.

Ko prasīt var no lauztas stabules?

Es tikai noliecos un kunkstu sāpēs.

Nakts klēpi zvaigžņu dusmās zilgmē sviež.

Man draugs kā kliedziens, ilgi sirdī slāpēts,

Brūk virsū pēkšņs, mežonīgs un ciešs:

- Ja tava miesa nebūtu par sliktu

Pat apgānītam bendes zābakam,

Es tevi sacirst tūkstoš daļās liktu

Šim zobenam. -

Ar kausu pasmeļ viņš no tilta peļķi

Un tīri sārtu, pilnu smaku vēl

Triec pašā sejā man kā karstu neļķi.

Sūrst āda zaņķī. Margas kaunā kvēl.

- Nāc, - saka viņš.- Es zinu, kas mums darāms:

Es tavā vietā kāpšu, kur tai logs.

Par tevi drosmes vairāk auzas skarā.

Kapj sasniegt debesis pat nieka koks.

Dod savas drēbes. Tavas elpas muklājs -

Tas paliek tev. Tavs skats man vajadzīgs. -

Es nodrebu gurds savā stāvā tuklā:

Kaut apkārt sabruktu viss kopā sīks.

Bet pasaule guļ bezgalībā rēna,

Iet savu ceļu mirklis īss un ods.

Es trīcu kails: uz bruģa mesta ēna.

Viss atdots draugam: sapņi, miesa, gods.

Mēs abi ejam. Ko? Viens pats viņš soļo.

Es viņam līdzi - plūdums plāns un vārs.

Pat zīme nepaliek no manis oļos:

Nes savos smieklos mani draugs mans kārs.

Klāt mīļās logs. Viņš pakāpjas un ieslīd,

Kā ieslīd smarža, pasaule un dievs.

Laiks skaita mirkļus deniņos ar piesi.

Dur ciešanas kā iesms karsts un tievs.

Ir vaļā rautais mīļās logs man liesma.

Pat akmenim, kad kalts tam gabalus

Šķeļ nost, dzimst serdē rūgta dziesma:

Es logā veros satriekts, liess, bet kluss.

Kā lauzti salmi balsti man pagalam.

Es pārdurts, izgāzts viss: kauss caurs un tukšs.

Man sirdī bezdibens grūst līdz pat spalam.

Kā baltas vistas mūži klīst un klukš.

Es gaidu. Rūgtums. Kas pret viņu akmens?

Tas izpil cauri man līdz mūžībai.

Es gaidu. Elpu sažņaudz gaiss kā sakne.

Virs galvas debess samilst dūrē baiss.

Līdz pietiek. Neiztur vairs pat mans sīkums.

Es augšā. Durvis. Vaļā. Tālāk vēl.

Nedz drauga vairs, nedz tās, pēc kā es tvīku.

Vien lakats pamests pāri segām kvēl.

Kur viņi ir? Vai sienas man to pateiks?

Tās tikai smīn. Sols, kaktā iesperts, kunkst.

Es pēkšņi redzu tā kā burvju skatē,

Kas esmu es un kas te bijis kungs!

Kur pirksti ņēma delnai iespiest nazi?

Ir driskās sarauts dārgais plīvuris.

Es metos iekšā tieši naktij prasīt:

Kur viņi ir? Grib dzert mans asmenis.

Skrien stirnai kājas. Manas tomēr ātrāk.

Viss pretī ir. Nekas. Es gūšu tos.

- Vējš, labāk ziemai glabā savas nātres,

Man tālumu no ceļa noņem nost. -

Un kur ir krogs ar zelta gaili pierē,

Tie rokā man. Es iekšā rupjš un prasts.

Tos ieraugot, mans nazis glu˛i piereibst.

Un metas virsū drēbēs sirdi rast.

Es duru ātrs, negausīgs un akls

Kā vērsis. Kliedziens. Atjēdzos. Kas tas?

Zem galda saimnieks guļ. Kur viņam kakls,

Dzer sirdi nazis mans bez atmaņas.

Kā tas var būt? Ko lai es tagad daru?

Bēgt? Apkārt pūlis mežonīgs un traks.

No galda kausus rausdams nost ar sparu,

Kliedz Fransuā, pilns vīna, skurbs un ass:

- Ja tava miesa nebūtu par sliktu

Pat bendes lielam asins zābakam,

Es tevi tūkstoš daļās sacirst liktu

Šim zobenam! -

Un skaļi smej. Ņirdz viņam mīļā līdzi.

Kas tiem vairs vīns, uz grīdas izlietais,

Kas viņiem pūlis, kaut tas arī īdzīgs:

Tie laimīgi un dzidri smej kā gaiss.

- Ej, zūdi, - sauc, - kā smiltis zūd pret vēju.

Jūs, kalpi, klausiet, kas te īsti ir.

Es jūsu krodzinieku nonāvēju.

Lai nāk tas šurp, kas arī grib vēl mirt. -

Uz galda draugs un viņa trakais zobens.

Stingst pūlis, skarba pārsteiguma mākts.

Viņš pamāj man. Kā saule draugam zobi,

Kad ļaudīm saka: - Laidiet. Viņš ir āksts. -

Kā vārti pūlis paveras. Bez māju

Es kustos turp, kur slieksnis augsts un jauns.

Tur pakrītu un palieku bez kāju:

Kā izkapts nopļauj mani naids un kauns.

Vēstule vienai mirušai avīžu vecītei

Adrese: Ziepnieku kapi

Mana vēstule nebūs sevišķi gara,

Un es viņu rakstīšu lieliem burtiem.

Diez

Vai tev augšā brilles ir līdz?

Cilvēki jau tādi savādi,

Bērēs viņi raud

Un neredz,

Kas mironim vajadzīgs.

Piedod,

Ka es nezinu tava kapa vietu.

Tavas nāves laikā es biju izbraucis,

Un, kad es, atgriezies Iļģeciemā,

Aizgāju uz tavu māju,

Neviens vairs par tevi nekā nezināja.

Tava mazmeitiņa

Bija aizbraukusi uz laukiem strādāt.

Viņai piedzimis bērns,

Zini -

No nelieša Melnā Jankas ( vecmāmiņa lasot nopūšas).

Tas neliekas ne zinis,

Pīpē tāpat,

Ēd saulenes

Un vakaros spēlē mandolīnu.

Bērns ļoti vārgs.

Labāk jau būtu, ja tu viņu pieņemtu.

Es tevi neesmu aizmirsis.

Vienmēr,

Kad es eju garām tam stūrim,

Kur tu tupēji zema un kupla kā krūms,

Man prātā nāk tava seja,

Sīkām, mazām rieviņām pilna,

Tava balss dreboši dziedošā

Un tavi paldievs,

Dievvārdiem pilni kā skudrām.

Es, es jau zinu, ko tu velies man vaicāt.

Kopš tu mirusi,

Tavā mājā, kur tu dzīvoji Iļģeciemā,

Viss vēl pa vecam.

Tikai tās ārpusi

Saimnieks pārkrāsojis par jaunu,

Un vecā Ilstere

Pārgājusi dzīvot pie Kaneniekiem.

Uz tā stūra,

Kur tu sēdēji agrāk,

Tagad uzcelts mazs, iebrūns kiosks,

Tāds kā bērns,

Viņā sēd meitene

Jauna, gaišiem, mirdzošiem matiem.

Tā prot smaidīt

Un, izsniedzot laikrakstus,

Parāda savus slaidos, valganos pirkstus

Ar maigu, saulainu ādu.

Kiosks tirgojas labi.

Bet jaunie cilvēki,

Kas nāk viņā iepirkties,

Kavējas pārāk ilgi.

Un atejot

Viņu sejās elpo savāda, vizoša gaisma.

Mani draugi dzejnieki,

Kad saņēma ziņu par tavu nāvi,

Piedzērās krogā,

Sasita traukus,

Runāja muļķības

Un sauca tevi par avīžu māmiņu.

Bet tu nedusmo!

Ko viņiem citu bij darīt?

Baznīcā iet,

Nolikt uz tavu darba vietu vaiņagu,

Skumt?

Viņi ir vāji.

Tava recepte - petroleja - pret reimatismu

Man neder.

Labās kājas celis man tāpat knikst,

It kā tur iekšā kāds sēdētu

Un grieztu sev nagus.

Bet par to runāsim vēlāk,

Kad es būšu tur augšā pie tevis.

Un tas laikam notiks jau drīz.

Draud izcelties jauns pasaules karš.

Es iešu uz fronti

Un pie tevis varbūt pēc tam.

Bet tas nekas,

Diezgan jau esmu nīdies,

Skūpstījis meitenes,

Bijis bailīgs un lieks,

Diezgan,

Man nekas nebūtu pretim

Aiziet tur augšā pie tevis.

Tur mēs spēlētu abi uz durakiem,

Sūkātu konfektes, kas tev tā patīk.

Un, kad tas mums apniktu,

Es tev dziedātu dziesmu par Transvāli

Un trimšķinātu uz ģitāras.

Vakaros

Es tev atnestu ūdeni,

Ko aplaistīt tavas vecās mirtes un flokšus.

Atraksti,

Vai tev tur nav sasities kāds puķu pods;

Pie viena gājuma es tev varētu atnest

Citu, jaunu līdz.

Tagad es beigšu.

Ja tu tomēr

Manu vēstuli nevari izlasīt,

Pasauc Ziemeļnieku Jāni!

Tas tev palīdzēs.

Viņš slaids, mīļš jauneklis

Ar melnām brillēm

Un klausa uz vārda - dzejnieks.

Lūzums

Nu gribu teikt un atkal būt tāds pats,

Kāds bijis kaujās reiz pie sārtās Dņepras.

O, tas bij laiks, kad jauns es biju pats,

Kad alus vietā galvā kāpa neprāts.

O, tas bij laiks, kad smiltis skart un likt

Man gribējās uz lūpām sev un pieres, -

Cik ātri mācējis es tomēr palikt slikts -

Bez senā skurbuma un vēsā miera!

Man tikai skumjas tagad galvu liec;

Sen izdzerts vīns, kas bija ieliets kausā.

Ja atplaukst pretim sarkans lūpu zieds,

Man mute, mute tomēr paliek sausa.

Nē. Gribu teikt un atkal būt tāds pats,

Kāds bijis kaujās reiz pie sārtās Dņepras.

Jā, tas bij laiks, kad jauns es biju pats,

Kad alus vietā galvā kāpa neprāts.

***

Pēc gada gads. Bet tukšums sirdī savāds.

Nez vai tā mīla, pagurums vai lāsts.

Jeb nojauta, ka nav nekā vairs sava,

Bet elpā smok kaut kas vēl neatvāzts.

Es labi jūtu, kaut kur dvesmo rozes,

Bet man no loga pelēks aukstums velk.

Man stīvie pirksti papirosu groza,

Uz zobiem dūmi brūnas zeķes velk.

Es viens. Tik puķe vēl uz loga blakus.

Tik kaktā mitrums zaļš kā dīvains stāds.

Un drēbēs prasta krogus smaka,

Kur parāds nemaksāts.

Man agrāk prātā māņi bij par laimi,

Par slavu. Tagad? Klausos drūms un grīns,

Kā kādreiz blakus trinkš uz dombras kaimiņš.

Un elpā sakāpj senāk dzertais vīns.

Tu, jaunība! Kā spēju tevi pārdot

Un palikt viens un savās sāpēs skurbt.

Kas pateiks man tos nezināmos vārdus,

Kas jaunību man dotu vēlreiz šurp?

Uz loga sirma salnas plēve klājas.

Zem plakstiem lēnām svina smagums gulst.

Un dziļi rokās man zem audiem stājas

Pirms laika pulss.

Bet - nē, tā nav. Es tālu vēl no gala.

Es tikai tagad gribu īsti sākt.

Tie pārsteidzās, kas manu dzīvi dala.

Kas līdz grib nākt?

Kas līdz grib nākt? Viss plūst kā smiltis garām.

Bij dzīve man kā neaizsniedzms plaukts.

Nu pilns reiz mērs. Es zinu, kas man darāms.

Es tikai stāds, kas nevar šeit vairs plaukt.

Ar kaislu prātu, izvandītu seju,

Kā laukā izsviests, sakņupis un greizs -

Es atpakaļ uz savu zemi eju

Pie tiem, ko viegli atstājis es reiz.

Uz savu zemi, kas ar sīkām sētām,

Ar melniem ļaudīm, kuru miesa smird.

Kā suns, kas pāršauts, asiņainām pēdām

Tik turpu kunkstot velkas mana sirds.

Jūs, mazie ļaudis, kas bez jums es esmu?

Putns, kas par velti savas dziesmas kliedz.

Es jemšu rokās jūsu sāpju dvesmu,

Un no tās izplauks sarkans alku zieds.

Kur jūs - es zinu - brūna dubļu mīkla,

Kā asinis zem kājām kūp un slīd.

Jums moku asums bieži pārcērt rīkli

Un acīs trūkums tā kā lopiem īd.

Jums bieži dzērums galvas ņem no rumpja

Un trakos sapņos tā kā jūrā liek.

Un ūdens tas , kas naktīs pil no pumpjiem,

Uz klona nāk un paliek tur kā sniegs.

Bet es ar jums. Kur dzīve, tur ir baigums

Un kaislas alkas no tā brīviem būt.

Es jūsu tvanā redzu tik daudz maiga,

Kas pasaulei reiz līdzēs citai kļūt.

Mēs iesim zāli bruģa oļos saudzēt,

Ar sauli pildīt ielu rensteles.

Pirms slava nāks, būs jākrīt mums vēl daudziem.

Bet tikai nāve jaunu dzīvi nes.

Pagrabam

Es vēl nesen to dziļi sevī nīdu

Par viņa tumsu, mitrumu un spītu,

Es viņam varēju pat sejā sist ar dūrēm

Par viņa dziļumu zem sešu stāvu mūriem.

Tur malka naktīs raudāja un nīka.

Tur saules gaismas mitrās smiltis tvīka.

Tur sirmas žurkas lēca smilkstot pāri.

No ūdensvadiem, tumsā spīdot vāri,

Pēc lāses lāse sārtās skaidās krita

Kā nopūta, kā bezdibens, bez mita.

Tur visa melnā, bezgalīgā telpa

Bij šķelta gabalos kā slimā elpa.

Tur augšup līkās, šaurās akmens kāpes

Vēl vairāk mocīja kā vecas sāpes.

Bet tagad viņām laimīgs roku dodu

Par savu dzīvību un glābto godu:

Kad žandarmi un viņu suņi kāri

Kā nāves plūdi šļāca Rīgai pāri,

Lai mani dzītu vergot vācu zemē,

Es kļuvu reizē lapa, sāls un lemess,

Zem viņa velvēm trakās tumsas dzīlē

Es paslēpos kā pūka drānu vīlē.

Es paslēpos, lai celtos augšā vēlāk,

Lai atriebtos par mokām sūrsmē kvēlā.

Viss dzīvības un slēpto ilgu sagrābts,

Tai dzelmē pazudu, ko deva pagrabs.

Tur manus soļus eju smiltis slēpa

Zem sava kaislā, sīvā skaidu klēpja.

Es rakos malkā dziļi dziļi iekšā.

Aiz manis krita tā kā plauksta priekšā.

Starp priežu šķilām dvēsele un miesa

Kā usne kļuva rūgta man un liesa.

Tad nīstās žurkas tāsis segai nesa.

Nakts manai ausij drošus vārdus dvesa.

Tā pagales, uz kurām galva slīka,

Ar saldu smaržu visu laiku tvīka.

Gaiss nāca klāt un savu elpu sniedza.

Tam melnu liesmu tumsa acīs trieca,

Kas ļauns un sūrs pa kāpēm lejup nāca.

To bailes sagrāba un projām vāca.

Tev slavu, pagrab, saka mana mute,

Tu mātes klēpis mans, tu asais tutens,

Es tevī iegrimu kā slēpta doma galvā,

Es tevī paslēpos kā gredzens karstā alvā,

Tu manu cerību un bezcerību gulta,

Tu mana pāksts un kaujas bulta.

Es atkal brīvs un priecīgs ielās eju,

Pret sauli vēris soli sev un seju,

Spurdz barā domas manas - sārtas slokas,

Kā upē bagātā grimst darbā rokas.

Bet tu, tu pagrab, manu kaisli glabā

Pēc visa mūžīgā un visa labā.

Skaidrība

Es skaidri eju pretim savām beigām,

Es. Velti neticat un smīnat jūs.

Vēl tikai nezinu, kur būs mans gals. Vai steigā

Sirds pēkšņi man kā stikls vēsa kļūs,

Vai viesnīcā, kur dārgas segas trepēs

Slēpj klusos soļus savās kabatās,

No ūdens stingu mani izņems slepen

Un palagu kā skūpstu pāri klās?

Es nezinu. Un eju. Jo man jāiet:

Pat smarža savu ceļu noiet prot.

Lai notekās pie smakām glābjas vājie -

Es nemācīšos ubagot.

Poēma par ormani

Ieskaņa

Kļavi ar lapām jau asfaltu sārto.

Peļķēm no rītiem pārvilkta sudraba āda.

Ziedus uz tiltiem vairs vecītēm pārdot

Nenāk ne prātā.

Rudens jau, rudens ielās un parkos.

Manī tāds gurdums,

Ka nespēju vairs es pat riekstu sev pārkost:

Liekas par daudz tas man ciets un glums.

Stundām es kvernu pie vienīgās kafijas tases

Laimīgs, ka pakausī nekož man mušas.

Noskatos jaunkundzē, sēž kas pie kases,

Mākoņos, ceļas kas melni kā tuša.

Brīžiem no augšas plūst mūzika maiga,

Un drusku smaršo pēc pērkamām dāmām;

Bet man līdz vakaram diezgan vēl laika

Un nav ar ledu vēl pārklāta Jugla?

Sapņot? Es sapņojis diezgan

Istabās liesās un šaurās

Par to, no ielām kas ieskan,

Bet tikai - pazoles cauras.

Pietiek. Es atmetu visam ar roku

Un, pacēlis apkakli augstu kā sētu,

Aizeju tieši gar logu

Projām - uz priekšpilsētu.

Klīdīšu atkal tur vientuļās ielās,

Maigi kur izgaro mēsli,

Ēstgribā lielā

Ēdīšu pīrāgus cietus bodē, kur čīkstoši krēsli.

Izraušu burkānus sārtus kā ķieģeļus slepen

Kaut kur no dobes pirms laika

Un klausīšos naktīs uz trepēm

Ormaņu balalaikās.

Kokiem no salnas lapas kā asaras kritīs

Gaisā, vēsā un rāmā. Bet kūtīs

Zirgi caur durvju šķirbām par spīti

Savu siltumu zvaigznēm sūtīs.

Un man nāks prātā dziesma par ormani skaistu -

Meitām par godu.

Varbūt, ka labāki būtu, ja es akmeni laistu,

Ko es tik labi protu?

Prātā nāks dziesma par ormaņa puisi, kas bērnībā ganījis cūkas

Latgalē tālā, ar netīrām kājām.

Kad tam uz virslūpas izauga pūkas,

Atmeta sēri ar roku viņš mājām.

Pilsētā, smaidošs, ar priekšzobiem baltiem kā pūders.

Pārvilka stulmaiņus pār savu mūžīgo kailo lielu.

Runāja latviski tā, ka ne velns pat tur netika gudrs,

Un atnāca salīgt par ormani uz Dīķu ielu.

Tagad viņš matus griež cirtā un izlaiž no cepures laukā,

Nenes vairs kreklu kā krievi, bet kravati raibu kā plakāts.

Brīvdienās lepni uz Šreinbušu braukā,

Vērmanī kalpones spaida, kad vakars zem kastaņiem sākas.

1

Auto,

visiem tik auto,

izvird kas benzīnu zilu kā miglu,

izdod kas ˛iglu

un īdzīgu

urkšķienu sivēnam līdzīgi.

Nezinu tiešām, kā dzejnieki ļauj to?..

Vakarā,

tērpies pēc jaunākās modes

frakā,

izšaujot acis kā lodes

uz sievietēm iegribā trakā,

izeju lepni uz Jelgavas šosejas plašās,

pie krūts ne ar kartupeļlakstu, bet astru,

es - dzejas maestro.

Pārlieku drusku pār smaršīgo rensteli laķeni,

atstumju cilindri dārgo uz pakausi maķenīt

un, gluži kā zēnībā biskvītu gardo -

ˇor˛ Bormani,

izkliedzu vienīgo vārdu:

Šurp, ormani!

Ormani cēlu,

ar mēteli zilu un pledu kā ārstam,

braucienam trakam,

lai puikas no brīnumiem mutes tik vārsta:

- Ko-o-o-o, ormani Čakam?…

Jā!

Diezgan es viņam uz atsperēm braucis par velti.

Tagad, kad spuldzes bez pindzelēm asfaltu zeltī,

tīšām

es sēdīšos kulbā no dzeltēna plīša.

Piebrauc viņš klāt man ar ellišķu troksni,

Apturot zirgu pie deguna paša.

Numurs tam asinais, aizklāts ar sarkanu papīra loksni.

Iekāpju kulbā un saucu: - Uz dzertuvi, kašā!-

Kur lai gan Čaks

Citur vairs brauc,

Ja ne uz vietu, kur iedzer un kaujas ar na˛iem,

Kad viņam maks

Pilns vēl ar divlatiem dažiem?

Kulbā no samta, no brīnišķa dzeltēna samta,

Braukšana cēla pa pārpilnām ielām.

Pārlieku kāju pār kāju un dziedu: ta-ramta,

Dūša man tāda kā, Vecrīgā ienākot, Pēterim Lielam.

Klusi no nomales nonākam šķērsielās līkās,

Asfalts pēc lietus kur laistās kā pārliets ar kausētiem taukiem.

Sapņaini naktīs tur klejot man tīkas

Bie˛i ar katru, kas iebrauc no laukiem.

Bruģis te platāks par plaukstu kā mugura barotai cūkai,

Rensteles, dziļas un šauras, kā kabatas kareivju biksēm.

Savāda smarša te pludo no katras atvērtas lūkas,

Nebrauc nekad te aiz cienības ormanis rikšiem.

Velkamies soļos

Pa ieliņām mazām.

Zirgs skatās oļos,

Starp kuriem dīgst zāle, tik derīga kazām.

Apkārt te nami ar lodziņiem šauriem kā ateju vietām,

Durvis ar sliekšņiem kā papēžiem augstiem.

Grūti pie viņiem te piekļūt gar skursteņiem rietam.

Sēžu un brīnos, ka tiešām bez saules nav aukst’ tiem!

Un man top skumji šai zilgano ieliņu krēslā,

Skumji, kā būtu es nomalē pametis sirdi;

Ormanis, klanoties uz savas bukas kā krēslā,

Sēd un zem deguna dzied, bet es tikko to dzirdu.

Vai viņš dzied par sava tēva sētu

Latgalē, kas zilos me˛os klus?

Katram patīk kādreiz veco rētu

Dziļi sirdī kaut kur sāpam just.

Vai viņš dzied par meitenēm, kas pretī

Dzīvo tam un prot tik jautri smiet?

Vai par to, cik laime pie tā reti

Iegriežas, bet vienmēr garām iet?

Ai, šī laime… Kamdēļ pēc tās tīko -

Rīts vai vakars - dziļi krūtīs sirds?

Kamdēļ diezgan nav ar prieku sīko

Un ar spuldzi, kas virs galvas mirdz?…

Un man nāk prātā, kādreiz cik priecīgs es braucis

Ormaņu kamanās, svētkos kad eglītes deg.

Ek,

Piedzēries laiks visu to projām kā putekļus traucis!

Zvārguļu skaņas. Ormaņu zvārguļu skaņas

Tagad tik reti ziemā uz bulvāriem trīs.

Īss

Bija viņu mūžs. Tagad tik auto dzied ielās bez maņas.

Sniegs. Sniegs, pēc stundas jau sajaukts ar smiltīm, guļ brūns kā kakao.

Ormaņi, grabot ar ratiem, pat salā vislielākā brauc.

Daudz,

Daudz tagad savādāk Rīgā, kā liekas ne Rīga, bet velns kāds Cintao.

Vakaros zēni uz ormaņu atsperēm braukt vairs nav kāri:

Visi par šoferiem slaveniem vēlas tik kļūt.

Jūt,

Sirds mana jūt, ka sen laiks mans jau pāri.

2

Bet te - jau Kaļķu ielas gals.

Dzied auto aizsmakusi balss,

Un vienās ugunīs viss priekšā mirdz.

Ņirdz

Pretim trotuārs kā izkausēta alva.

Virs galvas

Uz namiem sarkanas un zilas reklāmas.

Bet tas

Nekas,

Tur priekšā - tālāk - viļinošs un kārs

Kā odze dzeltēna guļ bulvārs.

Brīvības bulvārs,

Varenās naudas un frizēto liepu

Vislepnākā parāde, -

Bezmuitas kaklsaiti aplieku, ormanī braucot caur viņu.

Miesnieka zellis

Kur pārvērties dendijā smalkā

No peļņas par divi simti teļiem,

Izsalcis sievietes smalkas kā Šellija pants.

Brīvības bulvārs

Tam iesmērē jaunavu

Čaukstošā tērpā, kas dienā nav ēdusi.

Brīvības bulvārs

Var būt

Lepns uz sevi,-

O, savu vārdu viņš attaisno labāk par citiem.

Brīvība, brīvība,

Kādreiz mēs gaidījām tevi

Kā nomale tramvaju.

Tagad mums brīvība ir,

Brīvības bulvārs vēl klāt,

Miesnieka zellis

Kur brīvi

Var pārvērsties dendijā smalkā,

Bijušais bodnieks

Kur brīvi

Var aizmirdzēt garām Rol-roisā,

Bet dzejnieks

Kur brīvi

Var aizvilkties ormanī vecā.

Dzejnieks un ormanis abi

Saderas kopā jau labi:

Abi tie mirstoši, auto tos māc -

Vāc

Projām kā sētnieks ar slotu.

Peļķes uz bulvāra pārklātas visas ar eļļu tumšbrūnu kā jodu.

Benzīns kā riebīga kokote valda.

Bulvāra liepsmarša salda

Turas vairs tikai zemnieku jaunavu matos.

Skatos,

Es skatos:

Stūri no ormaņiem tukši.

Drīz tur būs jādēsta pilsētai nomales fukši.

Redzu, uz bruģa stāv kārtībnieks.

Nieks

Klāt viņam piebraukt un uzprasīt:

Sak, kur tie ormaņi mīt?

A-a, kungs, šī mirstošā nācija

Nīkst tur, kur stacija.

Vienmuļi, resni un smagi uz bukām kā roņi -

Lietus vai sniegs.

Spuldzes pār viņiem mirdz augstu kā zeltīti kroņi -

Vienīgais prieks.

Rītos uz bukām turpat kaut kā snauž,

Netīrām, resnām

Pleznām

Negriezto maizi pie mēteļa ēšanai lau˛.

Lamāties jēli ar viņiem pa plecam

Vienīgi staigulēm vecām.

Vakaros zirgiem tie barības maisus uzbāž galvā kā pretgāzu maskas.

Maz, kas

Ar viņiem vairs brauc.

3

Ir laiks,

Kad veikalus kā durvis ziemā taisa ciet,

Kad spuldzes bulvāros kā zelta krizantēmas zied

Un pārīši uz soliem tuvāk kopā spiežas, -

Ir laiks,

Kad mūsu ceļš pie kroga griežas.

Es saku: - Orman, stop!

Nāc iekšā iemest kādu šņabi,

Hop!

Draugs,

Jauks bij tas jaunīb’s laiks,

Tas bija jauks!

Un abi saķērušies krogā ejam iekšā,

Ar kājām durvis atverot, kas pagadās mums priekšā.

Mēs ejam krogā,

Kur katrā logā

Mirdz gaisma sarkana kā trakas lūpas,

Kur valda vienīgi vēl sirds un nelaimīgi žūpas.

Tur lopiskots līdz rītam tiek, cik jauda,

Tur gaiss no dūmiem smags un salauzīts,

Tur lampas dzeltēnas virs galvām mirdz kā nauda,

Tur kopā bauda vergs un parazīts.

Aiz letes,

Pārkrautas ar veciem, sīkstiem pīrāgiem kā gumija,

Ar šķīvjiem, nažiem,

Gurķiem, rasoliem un lašiem,

Kā ēģiptiska mūmija,

Kā stabs

Stāv saimniekpaps

Ar mūžīgu it kā no radīšanas dienas smaidu sejā

Un noskatās, kā staigules ar viesiem gorās dejā.

Es kliedzu: - Šurp,

Nolāpīts, vienu šņabi,

Šurp,

Kas būtu iesmaršots ar zāļu sulu labi,

Šņa-bi!

Te es dzēru, te man tika,

Šai mazajā krodziņā,

Roku meitai apkārt liku…

Bet d˛ess,

Bet d˛ess,

Bet brīnišķīgais džess

Man dziesmai vārdus norij.

Sīks žīdiņš Haimka Gorujs

Uz bungām rībina um līdzi bļauj kā traks!

Ak, mīļais Amanulla,

Tev galva glu˛i dulla,

Bet tu uz balli šonakt gribi iet

Un dejot,

Un dejot,

Un iedzert fruktvaser’,

Un dejot,

Un dejot,

Un iedzert fruktvaser’,

Dzer!

Pēc pāra pāris trakā dejā lokās,

Līkst stāvs pie stāva, viegli drebot, klāt.

Un pamazām līdz gūžām noslīd rokas,

Sāk daudziem pieri kaisles sviedri klāt.

Bet iekarst džess. Un deja pieaug tempā,

Līdz pēkšņi zālē visas lampas dziest.

Tad nav starp puišiem vairs neviena lempja,

Kas spētu vēl bez skūpsta tālāk ciest.

Te atkal lampas iemirdzas virs galvas,

Un bungas tālāk drebot pukst kā sirds,

Un katram sejs, kas dienā bij no alvas,

Kā atdzīvojies tagad tīksmē ņirdz.

Sēd stūrī korņiks kāds no liela plosta,

Kā kapars brūns tam vēja nopūsts sejs,

Pie sāniem slēpj tam nazi plata josta,

Kaut skrandains viņš, bet skaists kā Dorians Grejs.

Grib viņam zīlēt čigāniete roku, -

Viņš pārskaities tai šņabi acīs lej.

Bet citi uzņ em visu to kā joku

Un smej.

Kāds strādnieks vecs, kas nebijis vēl mājās,

Kam katrs vakars krogā iet un nāk,

Lec skurbumā no sava sola kājās

Un kaut ko runāt, kaut ko dziedāt sāk.

Un citi veča raudulīgo dziesmu

Ar balsīm uzkampj, paceļ, tālāk nes.

Un viņu dzēst kā auļojošu liesmu

No sirdīm nespēj uzvarētājs džess.

Pie bufetes, kur sīkam veča stāvam

Milst blakus strādnieks - augsts kā ielas stabs,

Ar ormani mēs abi kopā stāvam,

Un rīklē zūd mums tik pēc šņaba šņab’s.

Te cilvēks kāds no galda ceļas stāvus,

Pēc tērpa šofers, kas uz viegliem iet,

Un, turot glāzē dziru gluži blāvu,

Mums tuvojas un, kaili smīnot, dzied:

Dzer, dzer, ormani, dzer,

Drīz tava nāve būs klāt,

Drīz tavu kulbu un ķēvi,

Un tevi

Vedīs uz Daugavu slīcināt!

Dzer!

Nobāla ormanis.

Naids

mani pārņēma.

- Ko-o-o, tu ņirgsi?! -

es šņācu.

Un,

notriecis šoferi

pēkšņi

kā glāzi zem galda,

es

uzlēcu zālē

uz krēsla kā mītiņa runātājs.

- Klusu! - es kliedzu, -

- es liedzu

runāt.

Es

gribu teikt,

es

vienu vārdu,

asu kā pļauku,

par draugu,

kas stāv man še blakus,

par savu likteņa brāli -

par ormani:

- Pilsoņi,

strādnieki,

zagļi un staigules,

beidzamais laiks,

beidzamais laiks

izbraukt vēl

ormanī lēnā,

pirms viņu kulbas,

laternas raibās

un mēteļi zilie

nav aizvesti

muzeju skapjos aiz stikliem.

Beidzamais laiks,

pirms uz stūriem

virs bruģa

nav izlikta plāksne:

- Še stāvējis ormanis. -

Pilsoņi, strādnieki, zagļi…

bet

saimnieka sulaiņi

neļāva pabeigt

man runu:

norāva rupji

kā lupatu vecu

mani no ķebļa

un

izsvieda laukā

kopā ar ormani.

4

Plūst atkal sejā Rīgas dzestrā elpa,

Zem kājām tumsā kaut kur ūdens urdz.

Skauj namu stāvus vienaldzīgā telpa,

Un skrejot auto nerej vairs kā kurts.

Dveš salnu pretim ielu tumšās ailes,

Un blakus dārzos klusi koki šalc,

Bet Vecpilsētas augsto torņu smailes

Kāpj debesīs kā mirdzums, tāļš un balts.

Ak, mana Rīga, vecā, sirmā Rīga,

Tu manu sirdi vienmēr augšup nes

Kā kādu pūku straujā bezdelīga, -

Tev sveiciens mans no visas dvēseles!

Uz tavām ielām mācījos es staigāt,

No taviem stabiem pāri zemei tvīkt.

Kaut tavos krogos tikai man pirms laika

Kā ielu peļķei kaut kā neapsīkt!

Vēl pacelt gribu es kā roku balsi

Un teikt par tevi to, kas elpā trīc,

Un vārdus šos kā senu maigu valsi

Lai katra sirds ar putniem dūdo līdz…

Es dzirdu, Domā pulkstens nakti zvana,

Kaut kur uz ielas soļi dzidri klaudz.

Bet, apreibis no savu jūtu tvana:

- Uz… ielu, - saucu, - orman,- brauc!

- Tagad nav vairs, mīļais,… ielas,

Nav to māju, kur var palīksmot.

Zudis viss pēc pārgrozības lielās, -

Saka ormans, mani apskaujot.

- Tas bij tad, kad ielās cveišpenners

Valdīja, kā tagad auto valda,

Toreiz ormanis vēl nebij padzīts nerrs:

Viņam dzīve drusku likās salda.

Katram bija tad ne zirgs, bet - bilde,

Pajūgs jauns un spoži nolakots.

Toreiz, jāsaka man - gods kam gods -

Sēdās kungs un teica tikai: - Ģilde. -

Kaulēties tad neprata neviens:

Tas bij kauns, kā tagad - zagt un tērēt.

Jauki bij. Pat draņķa ratu smēre

Toreiz smaršoja kā tikko nopļauts siens.

Tad uz stūriem krievu gardovojs

Rokām neplātījās tā kā tagad,

Ja kāds steidzās, neuzbļāva: “Stoj,

Kurp tu trenksies, iznīkstošā slaka?”

Visās ielās sniegs kā krējumsiers,

Mīksts un čaugans, gulēja vēl toreiz.

Un, kad sēdās iekšā oficiers,

Es jums saku - tik uz bukas turies!

Kad pār Rīgu glaužas vakars kairs,

Studenti kā agrāk garās rindās,

Klaigājot kā zosis, nebrauc vairs

Alu dzert uz Jelgavu pie Lindes.

Tagad auto vesels milijons,

Bet tu viens uz stūra salstot kraties.

Pienāk zēns un smejas: “Ormaņson,

Cik jau ilgi zirgam astē skaties?”

Auto cēlais, nolakotais vaigs

Aizrauj visus - meiteni un zēnu -,

Straujāks, asāks kļuvis mūsu laiks,

Mēs priekš viņa esam jau par lēnu.

Mūsu svētais Daugavmalas Kristaps

Muzejā guļ arī sadauzīts, -

Kungiem neprata tāpat kā mēs vairs iztapt…

Taisnība, būs jāiet viņam līdz -

- Taisnība, tas nenāks, nenāks vairs, -

Saku es un jūtu - raso vaigs, -

Visam vecam izsmejošs un dairs

Pāri lido nežēlīgais laiks. -

- Sēsties, orman, - turpinu es gurds,

- Lēnām brauc, līdz atrod manus vārtus.

Mūsu vietā lai jau putni spurdz.

Bet es teikšu vēl šos skumjos vārdus:

Ormani mīļais,

ielstūru Don-Kihot,

tavā samtainā kulbā

es jūtos

kā bērns

ratiņos senos.

Tu

mani šūpo

maigi kā senlaiku dzeja

un nostāsti jaukie par Vecrīgas ielām.

Ormani mīļais,

tu -

skumjas par visu, kas bijis,

pilsētas beidzamais sveiciens

kūtīm un nomales pļavām.

Tevī var braukt

vēl no kapiem

vai šķiršanās grūtas

kā burvīgas sievietes tuvums.

Un, tevī sēdot,

gribas man uzrakstīt

uz tavas muguras zilās

dzejoli

jau tavam kapam.

Ormani mīļais…

Auto,

visiem tik auto,

izvird kas benzīnu zilu kā miglu,

izdod kas ˛iglu

un īdzīgu

urkšķienu, sivēnam līdzīgi…

Nezinu tiešām, kā dzejnieki lauj to!

A-u-t-o!

Saturs

Svečturis . . . . . . . . . . . . . . . . . . . . . . . . . . . . . . . . . . .

Puisītis ar zilumu uz vaiga . . . . . . . . . . . . . . . . . . . . . . .

Sava zināšana . . . . . . . . . . . . . . . . . . . . . . . . . . . . . . . .

Strādnieks un notāra foksterjers . . . . . . . . . . . . . . . . . . .

Agonija . . . . . . . . . . . . . . . . . . . . . . . . . . . . . . . . . . . . .

Rekviems . . . . . . . . . . . . . . . . . . . . . . . . . . . . . . . . . . . .

Ko gribēja viņš ar to sacīt? . . . . . . . . . . . . . . . . . . . . . .

Asfalta vārīšana un klāšana . . . . . . . . . . . . . . . . . . . . . .

“Vakarā…” . . . . . . . . . . . . . . . . . . . . . . . . . . . . . . . . . .

Šovakar . . . . . . . . . . . . . . . . . . . . . . . . . . . . . . . . . . . . .

Slikti . . . . . . . . . . . . . . . . . . . . . . . . . . . . . . . . . . . . . . .

Sievas . . . . . . . . . . . . . . . . . . . . . . . . . . . . . . . . . . . . . .

Tramvajā . . . . . . . . . . . . . . . . . . . . . . . . . . . . . . . . . . . . .

Atzīšanās . . . . . . . . . . . . . . . . . . . . . . . . . . . . . . . . . . . .

Elēģija . . . . . . . . . . . . . . . . . . . . . . . . . . . . . . . . . . . . . . .

Aicinājums . . . . . . . . . . . . . . . . . . . . . . . . . . . . . . . . . . .

Kāda dzīve . . . . . . . . . . . . . . . . . . . . . . . . . . . . . . . . . . .

“Nu jūs man mīlīgi vaicājiet…” . . . . . . . . . . . . . . . . . . . . .

Trīs grāmatas . . . . . . . . . . . . . . . . . . . . . . . . . . . . . . . . .

Nabadzības skaistums . . . . . . . . . . . . . . . . . . . . . . . . . . .

Balāde par ābolu smaržu . . . . . . . . . . . . . . . . . . . . . . . . .

Vai tā bij laime? . . . . . . . . . . . . . . . . . . . . . . . . . . . . . . . .

Gredzens . . . . . . . . . . . . . . . . . . . . . . . . . . . . . . . . . . . . .

Daba . . . . . . . . . . . . . . . . . . . . . . . . . . . . . . . . . . . . . . . .

Brīnums . . . . . . . . . . . . . . . . . . . . . . . . . . . . . . . . . . . . . .

Es alkstu citu veidu . . . . . . . . . . . . . . . . . . . . . . . . . . . . . . .

Fransuā Vijons . . . . . . . . . . . . . . . . . . . . . . . . . . . . . . . . .

Vēstule vienai mirušai avīžu vecītei . . . . . . . . . . . . . . . . . . .

Lūzums . . . . . . . . . . . . . . . . . . . . . . . . . . . . . . . . . . . . . . .

Pagrabam . . . . . . . . . . . . . . . . . . . . . . . . . . . . . . . . . . . . . .

Skaidrība . . . . . . . . . . . . . . . . . . . . . . . . . . . . . . . . . . . . . .

Poēma par ormani . . . . . . . . . . . . . . . . . . . . . . . . . . . . . . . .

Content

Aleksandrs Čaks

Miglā asaro logs…

Svečturis

Sava zināšana

Sestdiena.

Agonija

Rekviems

Asfalta vārīšana un klāšana

Vakarā,

Šovakar

Slikti

Sievas

Tramvajā

Atzīšanās

Elēģija

Aicinājums

Kāda dzīve

Nu jūs man mīlīgi vaicājiet,

Trīs grāmatas

Nabadzības skaistums

Balāde par ābolu smaržu

Vai tā bij laime?

Gredzens

Daba

Brīnums

Fransuā Vijons

Vēstule vienai mirušai avīžu vecītei

Lūzums

Pagrabam

Skaidrība

Poēma par ormani

Saturs